Sarjasyömärinä tunnettu 49-vuotias tuomittiin 4 kuukauden 20 päivän vankeuteen ravintolapetoksista.

Tuomittu on 1990-luvulta lähtien harrastanut ravintolapetoksia. Hän syö ja juo hyvin ravintoloissa ilman aikomustakaan maksaa laskua.­

Helsingin käräjäoikeus julisti lyhyen harkinnan jälkeen tuomionsa sarjasyömärinä tunnetulle 49-vuotiaalle miehelle. Käräjäoikeus tuomitsi neljä kuukautta 20 päivää ehdotonta vankeutta kymmenestä petoksesta.

Tuomio on selvästi ankarampi kuin mitä ensikertalaiselle olisi vastaavista rikoksista langetettu.

– Teillä on samanlaista rikollisuutta todellakin paljon. Tämä ilmenee teidän rikosrekisteriotteestanne, oikeuden puheenjohtaja Jaana Helander sanoi.

Hän huomautti, että teot ovat jatkuneet vuosia ja mies on jo useita kertoja suorittanut niistä vankeusrangaistusta.

– Tilanne on se, että teille ei ole oppi mennyt perille. Kun koventamisperustettakin on käytetty, eikä se ole vaikuttanut, niin silloin koventaminenkin kovenee, tuomio tuomiolta.

Nyt tuomittu neljän kuukauden 20 päivän vankeusrangaistus sisältää täytäntöönpantavaksi määrätyn jäännösrangaistuksen. Sarjasyömäri syyllistyi uusiin petoksiin melkein heti päästyään ehdonalaiseen vapauteen huhtikuussa.

Tuomittu on 1990-luvulta lähtien harrastanut ravintolapetoksia. Hän syö ja juo hyvin ravintoloissa ilman aikomustakaan maksaa laskua.

Hänen kerrotaan käyttäytyvän asiallisesti. Usein hän laskun pyytäessään pyytää samalla tilaamaan poliisin, koska hänellä ei ole varaa maksaa ruokailuaan. Hän ei edes yritä lähteä karkuun ravintolasta.

Miehen rikoshistoriasta löytyy vakavampiakin tekoja. Hän surmasi äitinsä 1990-luvun alussa ja sai siitä seitsemän vuoden vankeustuomion. IS selvitti miehen rikoshistorian toukokuussa 2018.

Lue lisää: Ravintoloita piinaavan sarjasyömärin synkkä tausta: Tappoi äitinsä, käytti lasta seksuaalisesti hyväksi.